Easy 97.2

Ο **Easy 97.2** είναι ιδιωτικός τοπικός μουσικός ραδιοφωνικός σταθμός της Αττικής, με έδρα το Μαρούσι.

## Ιστορικό
Ο σταθμός ξεκίνησε να εκπέμπει (στους 97,1) στις 23 Μαΐου 1988 ως *Antenna FM* μεταδίδοντας ενημερωτικές και ψυχαγωγικές εκπομπές, με ελληνικό μουσικό ρεπερτόριο, αποτελούμενος τη νέα (τότε) επιχειρηματική και επικοινωνιακή ναυαρχίδα του ομίλου 1,5 χρόνο πριν την επίσημη έναρξη του ομότιτλου εθνικής εμβέλειας τηλεοπτικού σταθμού ΑΝΤ1.

Με την ανακατανομή των συχνοτήτων στις 24 Μαΐου 2001, ο σταθμός μεταφέρεται στη συχνότητα 97.2. Ο σταθμός ήδη από το ξεκίνημά του, είχε αποκτήσει φανατικό κοινό, ενώ παράλληλα είχε και την υψηλότερη ακροαματικότητα σε σχέση με άλλους σταθμούς της Αθήνας και της Ελλάδας, και λόγω του δικτύου αναμεταδοτών και συνεργαζόμενων σταθμών που είχε αναπτύξει.

Σταδιακά όμως η ακροαματικότητα άρχισε να μειώνεται. Στον σταθμό άρχισαν οι περικοπές και μεγάλο μέρος των εργαζομένων του σταθμού απολύθηκε.

Ωστόσο, στα μέσα του 2012 ο σταθμός αλλάζει το ρεπερτόριό του, μεταδίδοντας ξένη μουσική. Τη Δευτέρα 24 Σεπτεμβρίου 2012 ανακοινώθηκε ότι ο σταθμός μετονομάστηκε στον τρέχοντα *Easy 97.2* ενώ τρεις μέρες μετά, γνωστοποιείται η αλλαγή του ονόματος του σταθμού στο ΕΣΡ.

Από το 2012 ο σταθμός άρχισε να παίζει αποκλειστικά χριστουγεννιάτικα τραγούδια τους μήνες Νοέμβριο και Δεκέμβριο αποτελώντας τον μοναδικό σταθμό με συνεχή ροή θεματικών τραγουδιών στη μπάντα των FM.

Ο σταθμός σύμφωνα με το Εθνικό Συμβούλιο Ραδιοτηλεόρασης και από ιδρύσεώς του, έχει δηλωθεί ως ενημερωτικός. Έτσι, για να επισημοποιήσει την άδειά του, εκτός από ξένη μουσική, μεταδίδει και ένα ενημερωτικό μαγκαζίνο καθώς και δελτία ειδήσεων κάθε 45 λεπτά.

Το 2021 τα sites του Easy 97.2, του Ρυθμού 94.9 και του κυπριακού ANT1 Radio ενοποιήθηκαν για την δημιουργία του Soundis, της πρώτης πλατφόρμας με ηχητικό περιεχόμενο στην Ελλάδα.

## Εμβέλεια
Ο σταθμός καθότι τοπικός δεν έχει πανελλαδική εμβέλεια, αλλά ως *Antenna FM* είχε συνεργαστεί με αντίστοιχους τοπικούς σταθμούς, για αναμετάδοση προγραμμάτων. Διέθετε και αδερφικό σταθμό με δικό του αυτόνομο πρόγραμμα στη Θεσσαλονίκη, ονόματι *Antenna 97.5* (πρώην *Πανόραμα '86* ο οποίος με διάσπαση μεταφέρθηκε στον *Πανόραμα 9,84*) ο οποίος ξεκίνησε το 1988 αλλά λίγους μήνες μετά τον Αθηναϊκό μέχρι το 2014 που συνεργάστηκαν και τυπικά μεταξύ τους, μετονομαζόμενος σε *Easy 97.5* έως τα τέλη του 2023 που ο σταθμός πουλήθηκε στον Αντώνη Κανάκη και μετονομάστηκε σε *Παιδάκι 97.5* οδηγώντας στη λύση της συνεργασίας με τον Αθηναϊκό σταθμό.

Έως σήμερα υπάρχουν δεκάδες συμβάσεις δικτυώσεων από ραδιοσταθμούς που αναμεταδίδουν μέρος του προγράμματος του *Easy 97.2* στην Ελλάδα. Ωστόσο, υπό την επίσημη ονομασία του **Antenna** λειτουργούν ακόμα και σήμερα αρκετοί ραδιοσταθμοί, ανεξαρτήτως συνεργασίας με τον Αθηναϊκό.

## Ιδιοκτησία

Ο σταθμός από την ίδρυση του ανήκει στον Όμιλο Antenna, αλλά ο φορέας που τον διαχειρίζεται και τον λειτουργεί είναι οι *Ραδιοτηλεοπτικές Επιχειρήσεις Α.Ε.* που συστάθηκε στις 18 Δεκεμβρίου 1987 με τον διακριτικό τίτλο *Antenna FM Α.Ε.* ως μετατροπή της ομότιτλης εταιρείας περιορισμένης ευθύνης. Πρόεδρος του φορέα διετέλεσε αρχικά η αδερφή του Μίνωα Κυριακού, επιχειρηματίας και παραγωγός στον σταθμό, Ζωή.

Στα μέσα του 1998 έγινε επέκταση των δραστηριοτήτων ενώ δύο χρόνια μετά, πρόεδρος και διευθύνων σύμβουλος του φορέα ανέλαβε ο δημοσιογράφος Κώστας Κιμπουρόπουλος και αντιπρόεδρος ο γιος του Μίνωα Κυριακού, Θόδωρος, ο οποίος διετέλεσε και μέλος. Αργότερα, άλλαξε διοικητικό συμβούλιο, ενώ τροποποιήθηκε ο διακριτικός τίτλος του φορέα του ραδιοφωνικού σταθμού, σε *Easy FM Α.Ε.*

## Λογότυπα

## Παραπομπές


## Εξωτερικοί σύνδεσμοι
*Easy 97.2 live
*Επίσημη ιστοσελίδα του Easy 97.2
*Οι ραδιοφωνικοί παραγωγοί του Easy 97.2

Κατηγορία:Ελληνικοί ραδιοφωνικοί σταθμοί
Κατηγορία:Όμιλος ΑΝΤ1